CELEX: 52013PC0413
Language: hu
Date: 2013-06-13
Title: Javaslat A TANÁCS HATÁROZATA a 2010/18/EU tanácsi irányelvnek a Mayotte jogállásának változása miatti módosításáról

|
			
		
		
		52013PC0413
		
			Javaslat A TANÁCS HATÁROZATA a 2010/18/EU tanácsi irányelvnek a Mayotte jogállásának változása miatti módosításáról /* COM/2013/0413 final - 2013/0189 (NLE) */
			
				
		
		
			
			   	INDOKOLÁS
1.           A JAVASLAT HÁTTERE
Az Európai Tanács 2012/419/EU határozata révén
2014. január 1-jei hatállyal módosította Mayotte Európai Unióval kapcsolatos
jogállását. Ennek következtében az említett időponttól Mayotte nem tartozik a
tengerentúli országok és területek közé, és az EUMSZ 349. cikke és 355.
cikkének (1) bekezdése szerinti legkülső régióvá válik. Az uniós jogot 2014.
január 1-jétől kell alkalmazni Mayotte-on.
E javaslatra azt követően kerül sor, hogy
megvizsgáltuk a francia hatóságoknak az uniós vívmányok módosításával
kapcsolatosan előterjesztett azon kérését, amely a BUSINESSEUROPE, az UEAPME, a
CEEP és az ESZSZ által a szülői szabadságról kötött, felülvizsgált
keretmegállapodás végrehajtásáról és a 96/34/EK irányelv hatályon kívül helyezéséről
szóló, 2010. március 8-i 2010/18/EU irányelv végrehajtásának elhalasztására
irányult. 
Ez a halasztási kérelem objektíven megalapozottnak
látszik, tekintettel Mayotte sziget alábbi sajátos gazdasági helyzetére:
·              
a munkaerőpiac kevéssé fejlett a szigeten, és az
összesen 43 200 fős gazdaságilag aktív népesség foglalkoztatási aránya
alacsony. 
·              
az összfoglalkoztatás 15 %-a még mindig a napi
megélhetést biztosító hagyományos ágazatokban (élelmiszer-termelés, kézművesség
és kiskereskedelem) valósul meg.
·              
Az egy főre eső GDP nem éri el az uniós átlag 30 %-át.

·              
A francia hatóságok a szociális jogokkal összefüggő
terhek fokozatos növelését irányozzák elő a sziget gazdasági
destabilizációjának elkerülése érdekében. Ennek megfelelően a tervek szerint
csak nagyon lassan növekszik a járulékok összege, amely 2036-ban éri el a
járulékok általános szintjét. 
2.           AZ ÉRDEKELT FELEKKEL FOLYTATOTT
KONZULTÁCIÓK ÉS A HATÁSVIZSGÁLATOK EREDMÉNYEI
A Bizottság nem végzett hatásvizsgálatot. Miután
azonban megvizsgált különböző kérdéseket, és különösen Franciaország kérését, a
Bizottság kapcsolatba lépett a francia hatóságokkal, hogy megfelelőbben
értékelhesse a kért halasztási intézkedés indokait.
3.           A JAVASLAT JOGI ELEMEI
Az EUMSZ 155. cikkének (2) bekezdése értelmében a
Tanács hatáskörrel rendelkezik ahhoz, hogy elfogadja a szociális partnerek
között uniós szinten megkötött, a férfiak és nők munkaerő-piaci
esélyegyenlőségére és az egyenlő munkahelyi bánásmódra vonatkozó megállapodások
végrehajtására irányuló intézkedéseket.
A végrehajtás 2018. december 31-ig történő
elhalasztására irányuló francia kérés megalapozottnak látszik, tekintettel a
Mayotte új francia tengerentúli megye különleges gazdasági helyzetére, amely
szükségessé teszi, hogy fokozatosan hangolják össze a mayotte-i jogszabályokat
a francia és az európai jogszabályokkal, valamint hogy fokozatosan növeljék a
szociális jogokkal összefüggő terheket annak érdekében, hogy elkerüljék a
szociális jogokkal összefüggő terhek azonnali emeléséből származó esetleges
gazdasági destabilizáció kialakulását a szigeten, és garantálják az egyenlő
bánásmód fokozatos megvalósítását a szülői szabadság sajátos területén.
A fentiek alapján javasoljuk a 2010. március 8-i
2010/18/EU tanácsi irányelv módosítását, hogy biztosítsuk Franciaország számára
az irányelv Mayotte-on való végrehajtásának 2018. december 31-ig történő
elhalasztását.
2013/0189 (NLE)
Javaslat
A TANÁCS HATÁROZATA
a 2010/18/EU tanácsi irányelvnek a Mayotte
jogállásának változása miatti módosításáról
AZ EURÓPAI UNIÓ TANÁCSA,
tekintettel az Európai Unió működéséről szóló
szerződésre és különösen annak 155. cikke (2) bekezdésére,
tekintettel az Európai Bizottság
javaslatára,
mivel:
(1)       Az Európai Tanács 2012/419/EU
határozatával[1]
úgy döntött, hogy 2014. január 1-jétől módosítja Mayotte Európai Unióval
kapcsolatos jogállását. Ennek következtében az említett időponttól Mayotte nem
tartozik a tengerentúli országok és területek közé, és a Szerződés 349. cikke
és 355. cikkének (1) bekezdése szerinti legkülső régióvá válik. Az uniós jogot
ettől az időponttól kell alkalmazni Mayotte-on. Helyénvaló megállapítani egyes
különleges intézkedéseket, amelyeket Mayotte sajátos helyzete indokol.
(2)       Figyelembe véve Mayotte
különleges gazdasági és szociális helyzetét, kiváltképpen azt, hogy a
munkaerőpiac kevéssé fejlett és alacsony a foglalkoztatási arány, helyénvalónak
tűnik meghosszabbítani a BUSINESSEUROPE, az UEAPME, a CEEP és az ESZSZ által a
szülői szabadságról kötött, felülvizsgált keretmegállapodás végrehajtásáról és
a 96/34/EK irányelv hatályon kívül helyezéséről szóló, 2010. március 8-i
2010/18/EU tanácsi irányelv[2]
végrehajtására vonatkozó határidőt annak érdekében, hogy garantálják az egyenlő
bánásmód fokozatos megvalósítását a szülői szabadság sajátos területén, továbbá
hogy elkerüljék a sziget gazdasági destabilizációját, és lehetővé váljon e
sajátos helyzet javítása. 
(3)       A 2010/18/EU irányelvet ezért
ennek megfelelően módosítani kell,
ELFOGADTA EZT
A HATÁROZATOT:
1. cikk
A 2010/18/EU irányelv 3. cikkének (2)
bekezdése az alábbi albekezdéssel egészül ki: 
„Mayotte francia tengerentúli megye esetében
az első albekezdésben előirányzott határidő 2018. december 31-ig meghosszabbodik.”
2. cikk
Ennek a
határozatnak a Francia Köztársaság a címzettje.
Kelt Brüsszelben, -án/-én.
                                                                       a
Tanács részéről
                                                                       az
elnök
[1]               HL L 204., 2012.7.31., 131. o.
[2]               HL L 68., 2010.3.18., 13. o.